Atès el Decret 478/2006, de 5 de desembre, d'estructura del Departament de la Vicepresidència, on s'especifiquen les funcions de la Direcció de Polítiques Sectorials;
Atesa la Llei 38/2003, de 17 de novembre, general de subvencions, els preceptes bàsics de la qual afecten l'activitat subvencionadora de l'Administració de la Generalitat de Catalunya;
Atès el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions;
Atès el que disposa el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre (DOGC núm. 3791A, de 31.12.2002);
Atesa l'Ordre del Departament d'Economia i Finances d'1 d'octubre de 1997, sobre tramitació, justificació i control d'ajuts i de subvencions (DOGC núm. 2500, de 21.10.1997);
En ús de les atribucions que em confereix la legislació vigent i, en concret, l'article 92.3 del Text refós de la Llei de finances públiques de Catalunya,
Aquesta Ordre té per objecte aprovar les bases reguladores per a la concessió de subvencions per promoure actuacions específiques destinades a difondre i prestigiar el patrimoni cultural i la identitat catalanes en el seu àmbit territorial, les quals figuren a l'annex.
Es deroga l'Ordre VCP/161/2007, de 17 de maig, per a la concessió de subvencions per a iniciatives adreçades a difondre i prestigiar la cultura, la llengua i la identitat catalanes dins el seu àmbit lingüístic.
Contra aquesta Ordre es pot interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar des de l'endemà de la data de la seva publicació, segons el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Aquestes bases tenen per objecte regular la concessió d'ajuts per a la promoció d'iniciatives adreçades a difondre i prestigiar el patrimoni cultural i identitat catalanes en el seu àmbit territorial.
La percepció d'aquestes subvencions és incompatible amb la percepció d'altres ajuts per al mateix objecte de qualsevol altre departament de la Generalitat de Catalunya durant l'any de la convocatòria.
La suma d'altres ajuts públics i/o privats que pugui obtenir l'entitat, en cap cas pot superar el cost real de les activitats a dur a terme.
Les actuacions objecte d'aquests ajuts s'han de dur a terme durant l'any natural de la convocatòria, tenint en compte, en qualsevol cas, el termini màxim de justificació previst a la base 14.
Poden sol·licitar aquestes subvencions les entitats privades sense finalitat de lucre, que duguin a terme actuacions específiques per a iniciatives adreçades a difondre i prestigiar el patrimoni cultural i la identitat catalanes en el seu àmbit territorial.
L'import de la subvenció no pot ser superior en cap cas al 50% del cost de l'activitat subvencionada.
Les subvencions es concedeixen tenint en consideració la disponibilitat pressupostària i la puntuació obtinguda d'acord amb els criteris de valoració establerts a la base 9.
Les sol·licituds s'adreçaran a la Direcció de Polítiques Sectorials, en el termini màxim de 30 dies naturals a comptar des de l'endemà de la data de publicació de la convocatòria corresponent, mitjançant l'imprès normalitzat que es facilitarà a les dependències del Registre del Departament de la Vicepresidència (Via Laietana, 14, 08003 Barcelona), a la Casa de la Generalitat a Perpinyà (carrer de Fusteria, 1, 6600 Perpinyà) i a la web del Departament de la Vicepresidència [URL], adjuntant la documentació complementària que es detalla a la base 6 d'aquest annex.
Les sol·licituds es presentaran en el Registre del Departament de la Vicepresidència (Via Laietana, 14, 08003 Barcelona) o per qualsevol dels mitjans previstos a l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Només s'acceptarà una única sol·licitud per a cada entitat, sense perjudici que cada sol·licitud contingui més d'un projecte.
L'import sol·licitat ha de ser una única quantitat que sigui la suma de tots els projectes.
La sol·licitud haurà d'anar acompanyada de la documentació següent:
Còpia validada dels estatuts de l'entitat, degudament registrats.
Còpia del document d'identificació fiscal de l'entitat.
Còpia del document d'identitat o passaport de la persona signant de la sol·licitud, que ha de ser el representant legal de l'entitat, i documentació acreditativa de la representació amb què actua.
Certificat original actualitzat en que constin les dades bancàries completes, segellat i atorgat per l'entitat financera.
No és necessària l'aportació dels documents indicats al punt 1, 2 i 3 de la lletra a) en cas que l'entitat ja els hagi presentat anteriorment a l'Administració de la Generalitat, sempre que no hagin transcorregut més de cinc anys des de la seva presentació i no hagin experimentat cap modificació.
Si la Direcció de Polítiques Sectorials, per causes alienes a la seva actuació, no pot aconseguir els documents, ha de requerir l'entitat perquè els aporti en el termini de quinze dies hàbils.
b) Declaracions (omplir els impresos normalitzats que estan a disposició dels sol·licitants a la web del Departament de la Vicepresidència www.gencat.cat/vicepresidencia).
Declaració signada pel/per la representant de l'entitat de no haver sol·licitat ni obtingut altres ajuts de qualsevol departament de la Generalitat de Catalunya per al mateix projecte pel qual ara es demana subvenció.
Declaració signada pel/per la representant de l'entitat en el cas que s'hagin sol·licitat i/o rebut altres ajuts públics i/o privats i la quantia dels mateixos.
Declaració responsable de no trobar-se en cap dels supòsits de prohibició per ser beneficiari de la subvenció, previstos als apartats 2 i 3 de l'article 13 de la llei 38/2003, de 17 de novembre, general de subvencions.
En cas que es tracti d'entitats de 50 o més treballadors/es, declaració acreditativa del compliment de l'obligació que preveu l'article 38.1 de la Llei 13/1982, de 7 d'abril, d'integració social dels minusvàlids, o de les mesures alternatives de caràcter excepcional previstes pel Reial decret 364/2005, de 8 d'abril, i pel Decret 246/2000, de 24 de juliol.
En cas que es tracti d'entitats amb establiments oberts al públic, declaració acreditativa del compliment dels requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
En el cas que no disposin d'aquest tipus d'establiments, declaració acreditativa del compliment dels requisits establerts a l'article 36.4.
Declaració responsable d'estar al corrent del compliment de les obligacions tributàries amb la Generalitat de Catalunya i amb l'Estat així com de les obligacions amb la Seguretat Social.
La signatura de la sol·licitud de la subvenció implica l'autorització a l'Administració de la Generalitat de Catalunya per a la funció de comprovació de les dades relatives al compliment de les obligacions tributàries amb l'Estat i amb la Generalitat de Catalunya.
En cas que el sol·licitant denegui de forma expressa aquest consentiment, haurà de presentar la documentació acreditativa d'estar al dia de les seves obligacions tributàries.
Respecte al compliment de les obligacions amb la Seguretat Social, caldrà que el beneficiari/a, previ al pagament de la subvenció, aporti el corresponent certificat.
Pla d'acció explicatiu en què es detallin les activitats que integren el/s projecte/s pel/s qual/s se sol·licita la subvenció, indicant-ne la temporalització i el contingut de les accions a desenvolupar.
Pressupost general de l'entitat i pressupost complet i detallat del/s projecte/s en el qual figurin els imports de les diverses partides de la despesa, amb indicació de l'ajut sol·licitat, així com relació d'altres subvencions sol·licitades per altres projectes de l'entitat de qualsevol altre departament de la Generalitat, d'altres administracions i/o ajuts de finançament privat.
Esmena de defectes en la sol·licitud presentada
L'incompliment dels requisits o del termini de presentació de sol·licituds establerts en aquestes bases representa la inadmissió de la sol·licitud.
La manca de presentació de qualsevol dels documents que preveu la base 6 en el termini de 10 dies hàbils i amb el requeriment previ d'esmena comporta el desistiment de la sol·licitud.
Prèviament a la valoració de les sol·licituds, la Direcció de Polítiques Sectorials ha de resoldre sobre la seva inadmissió o desistiment.
a) Actuarà com a òrgan instructor la persona titular de la Direcció de Polítiques Sectorials.
b) Les sol·licituds seran examinades per una junta d'avaluació, presidida pel titular de la Direcció de Polítiques Sectorials i de la que també en formaran part una persona de la Direcció de Serveis, una de l'Assessoria Jurídica i dues de la Direcció de Polítiques Sectorials del Departament de la Vicepresidència.
La Junta d'Avaluació podrà convocar els/les interessats/des per tal de sol·licitar-los qualsevol aclariment.
c) Un cop examinades les sol·licituds, la junta d'avaluació elaborarà la proposta inicial de resolució del concurs que serà motivada i es basarà en l'aplicació dels criteris continguts a la base 9, a partir de la qual l'òrgan instructor, elevarà la proposta de resolució a la persona titular del Departament de la Vicepresidència, que resoldrà el procediment.
Les sol·licituds es valoraran aplicant els criteris següents:
Representació social, experiència i trajectòria de les entitats sol·licitants.
Grau d'elaboració, creativitat i innovació del/s projecte/s
Nombre de persones a les que va dirigit el/s projecte/s.
Incidència que pugui tenir l'activitat a desenvolupar d'acord a l'objecte de la convocatòria.
Es valoraran els projectes que afavoreixin l'increment de la riquesa lingüística i el patrimoni identitari dels territoris de parla catalana.
Abast de les activitats que es volen desenvolupar, entenent com el sector geogràfic que afectarà així com la seva incidència en el teixit socioeconòmic.
Grau d'autofinançament (es valorarà l'autonomia financera de l'entitat).
Col·laboració entre més d'una entitat per a la realització de les activitats objecte de la convocatòria.
Es valorarà la qualitat i el rigor dels plans d'acció presentats, així com dels projectes que l'integren.
Viabilitat tècnica i financera dels projectes.
En relació a les entitats sol·licitants, es valorarà la realització d'actuacions de consecució efectiva de la igualtat de dones i homes en el seu si, especialment pel que fa a la presa de decisions, al tracte personal, al valor de les feines i a les mesures que facilitin la participació i el lideratge de les dones a l'entitat.
La Direcció de Polítiques Sectorials publicarà la resolució de les subvencions concedides mitjançant exposició pública de la resolució en el tauler d'anuncis del Departament de la Vicepresidència (Via Laietana, 14, 08003 Barcelona) i a la web del Departament de la Vicepresidència [URL].
La concessió dels ajuts es resoldrà en un termini màxim de sis mesos a comptar des de la data de publicació de la convocatòria de subvenció.
Transcorregut aquest termini sense que s'hagi dictat i publicat resolució expressa, les entitats interessades poden entendre desestimades les seves sol·licituds per silenci administratiu.
Aquesta publicació, que incorporarà la motivació de la concessió o de la denegació de la subvenció sol·licitada, substitueix la notificació a les persones interessades, en aplicació de l'article 59.5 b) de la Llei 30/1992, de 26 de novembre, de règim jurídic de les administracions públiques i del procediment administratiu comú.
Les subvencions concedides d'un import igual o superior a 3.000 euros es publiquen al Diari Oficial de la Generalitat de Catalunya.
Possibilitat de revisió i/o modificació
En cas d'alteració de les condicions que van motivar la concessió de la subvenció, o en cas d'obtenció concurrent d'altres ajuts o recursos no previstos en la sol·licitud inicial, es podrà revisar o modificar la resolució de concessió de la subvenció.
L'entitat beneficiària podrà sol·licitar a l'òrgan concedent que accepti una reducció de l'import de l'activitat inicialment prevista sempre i quan l'entitat beneficiària continuï aportant el 50% del total de la despesa, i ho sol·liciti abans de finalitzar el termini de justificació.
A més de l'obligació de justificació descrita a la base 14, les entitats beneficiàries de les subvencions tenen les obligacions següents:
a) Dur a terme l'activitat subvencionada d'acord amb la pla d'acció presentat.
b) Proposar a l'òrgan concedent qualsevol canvi que, dins la mateixa finalitat, es pugui produir en la destinació de la subvenció que, si s'escau, ha d'ésser expressament autoritzat per l'òrgan concedent.
c) Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació del Departament de la Vicepresidència, de la Intervenció General de la Generalitat, de la Sindicatura de Comptes i altres òrgans competents d'acord amb la normativa aplicable.
d) Incloure el logotip de la Generalitat de Catalunya, precedit de l'esment.amb la col·laboració de la Generalitat de Catalunya/Departament de la Vicepresidència de la Generalitat de Catalunya., així com altres logotips que pugui subministrar la Direcció de Polítiques Sectorials, a tots els elements informatius i publicitaris que elabori l'entitat beneficiària, en suport paper, electrònic o de qualsevol altre tipus.
a) En el cas de subvencions per un import fins a 5.000 euros, el pagament s'efectuarà en concepte de bestreta del 100%.
b) En el cas de subvencions per un import a partir de 5.000 euros, es farà efectiu el 70% en el moment de la resolució de la convocatòria i el 30% restant, s'abonarà un cop acomplert el tràmit de justificació a què es refereix la base 14.
No s'exigirà cap garantia de la bestreta tant del 100% com del 70% degut a les característiques singulars de les entitats destinatàries de les subvencions.
Les entitats beneficiàries han de presentar a la Direcció de Polítiques Sectorials, abans del 30 de novembre del mateix any en què es publica la resolució de la convocatòria corresponent, la documentació justificativa següent:
a) Una memòria explicativa de les actuacions dutes a terme, que permeti relacionar aquesta activitat amb els justificants econòmics, segellats per l'entitat i signats pel seu representant legal.
Aquesta memòria ha de ser conforme al projecte presentat en la moment de la sol·licitud.
b) Una relació d'ingressos i depeses de l'activitat subvencionada on consta l'aportació de la Direcció de Polítiques Sectorials, així com una relació de les altres subvencions concedides i/o rebudes i del finançament propi de l'activitat subvencionada, indicant-ne la procedència, la quantitat i l'aplicació del pressupost.
c) Els justificants econòmics de la despesa efectuada, que han de consistir en els originals de les factures, que la Direcció de Polítiques Sectorials compulsarà, corresponents a l'import de la subvenció concedida.
Les factures han de complir els requisits que estableix la normativa vigent, lliurades a càrrec de l'entitat beneficiària de la subvenció.
Les factures poden correspondre a qualsevol moment de l'any natural en què hagi estat concedida la subvenció i, en el cas d'entitats dedicades a l'ensenyament reglat, a qualsevol moment de l'any lectiu corresponent al moment en què s'ha concedit la subvenció.
d) Compte justificatiu degudament emplenat que oportunament es lliurarà a les entitats subvencionades.
e) Una mostra dels elements informatius, divulgadors i publicitaris relacionats amb l'activitat subvencionada, tant en suport paper com en suport electrònic.
Només seran admesos com a justificants de despeses factures legalment emeses, les quals hauran d'estar adreçades a nom de l'entitat, incloent el NIF tant de l'empresa emissora de la factura, com de l'entitat perceptora del bé o servei facturat.
S'admetran les nòmines del personal de l'entitat sempre que s'adjunti una certificació en la qual s'especifiqui la part proporcional dedicada a la realització de les activitats subvencionades en temps i cost.
En el cas d'aportar nòmines com a justificant de despesa hauran d'anar acompanyades del TC-1 corresponent.
Els tiquets d'autopistes i d'aparcaments seran admesos com a comprovants de despesa.
L'impost sobre el valor afegit (IVA) només serà subvencionable quan l'entitat acrediti que no està donada d'alta de l'impost sobre el valor afegit, mitjançant la certificació expedida per la corresponent Agència Tributària o la Delegació del Ministeri d'Economia i Hisenda.
Totes les despeses hauran d'estar acompanyades de documents justificatius de pagament.
Es podrà adjuntar altra documentació que es cregui d'interès per avaluar el compliment de l'objecte subvencionat.
Les subvencions concedides podran ser objecte de revocació total o parcial, quan concorri qualsevol de les causes de revocació previstes a l'article 99 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, o a l'article 37 de la Llei 38/2003, de 17 de novembre, general de subvencions, i per incompliment dels requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística, que li siguin exigibles.
En tot el que no preveuen aquestes bases, són d'aplicació els preceptes bàsics de la Llei 38/2003, de 17 de novembre, general de subvencions, el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'Ordre d'1 d'octubre de 1997 del Departament d'Economia i Finances de la Generalitat de Catalunya, sobre tramitació, justificació i control d'ajuts i subvencions, en tot allò que no contradiguin o s'oposin a la normativa bàsica estatal esmentada; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya i la Llei 30/1992, de 26 de novembre, de règim jurídic de les administracions públiques i del procediment administratiu comú.